John Gilmour

John Gilmour (sündinud 17. mail 1993 Montréalis Québecis) on Kanada jäähokimängija, kes mängib kaitsjana KHL-i klubis Moskva CSKA.

Aastatel 2012–2016 mängis ta Providence College'i jäähokimeeskonnas.

2013. aastal valiti ta NHL-i draftis Calgary Flamesi poolt 198. valikuna. 2016. aasta augustis sõlmis Gilmour lepingu NHL-i klubiga New York Rangers. Hooajal 2016–17 mängis ta ainult American Hockey League'is (AHL) Rangersi noorteklubis Hartford Wolf Pack. Rangersi meeskonnas debüteeris Gilmour 9. veebruaril 2018 mängus Flamesi vastu. Esimese värava lõi ta NHL-is neli päeva hiljem mängus Minnesota Wildi vastu. 28. veebruaril 2018 lõi ta mängus Vancouver Canucksi vastu värava lisaajal, saades Rangresi ajaloo esimeseks uustulnukast kaitsjaks, kes on lisaajal värava löönud. 2018. aastal osales ta lisaks AHL-i tähtede mängul.

Suurema osa hooajast 2018–19 mängis Gilmour Wolf Packis (NHL-is sai ta sel hooajal kirja viis mängu). Ta lõi sel hooajal AHL-is 20 väravat, saades ühel hooajal enim väravaid löönud kaitsjaks Wolf Packi ajaloos. Hooajal 2018–19 valiti Gilmour AHL-i hooaja sümboolsesse koosseisu. 2019. aastal valiti ta lisaks teist aastat järjest AHL-i tähtede mängule. 2019. aasta juulis sõlmis ta üheaastase lepingu NHL-i klubiga Buffalo Sabres. Hooajal 2019–20 mängis ta põhiliselt AHL-is Sabresi noorteklubis Rochester Americans, saades Sabresi meeskonnas NHL-is kirja neli mängu.

2020. aasta detsembris sõlmis Gilmour üheaastase lepingu Moskva CSKA-ga.

Viited

Välislingid 
 John Gilmour KHL.ru lehel
 John Gilmour NHL.com lehel
 John Gilmour hockeydb.com lehel

Kanada jäähokimängijad
New York Rangersi mängijad
Buffalo Sabresi mängijad
HK Moskva CSKA mängijad
Sündinud 1993